钦定古今图书集成/明伦汇编/氏族典/第077卷 > 《滕县志》 > 吴公约
## 钦定古今图书集成/明伦汇编/氏族典/第077卷 > 《滕县志》 > 吴公约

按《十国春秋》，吴越吴公约，字处仁，馀杭人也。黄巢之
乱，杭州八都既建，已又派而析者，号十三都，公约其
一也。公约初负胆略，为县豪。会朱直起兵，应募西讨，
以功署西桂镇遏使。未几，从董昌御巢于西鄙，加御
史中丞，奏置都额，改“硖石”为训兵之所，摧锋破锐，日
有声称。武肃王破越州，公约骁果先登。兵罢，拜千牛
卫将军。顷之，刘浩平，录功擢散骑常侍。已而徐约陷
苏州，武肃王委公约专征，特授北面诸军行营招讨
使。明年春，克苏州，竟让军功，以本都归。王益嘉其忠，
授义和镇遏使，兼本军水陆都游奕使。居无何，淮人
侵扰，公约捍御疆域，屡挫敌锋。迁工部尚书，俄改刑、
户二部。乾宁四年卒。